ลักษณะธุรกิจของ AWC คืออะไร
ลักษณะธุรกิจของ AWC คือ บริษัทประกอบธุรกิจโดยการถือหุ้นในบริษัทอื่น (Holding Company) ที่ประกอบธุรกิจอสังหาริมทรัพย์ในกลุ่มธุรกิจโรงแรมและกลุ่มธุรกิจอสังหาริมทรัพย์เพื่อการพาณิชย์ โดยมีบริษัทย่อยที่ประกอบธุรกิจหลักซึ่งก่อให้เกิดกำไรหลัก 12 บริษัท

สำหรับสินทรัพย์ของกิจการทั้งหมดตีมูลค่าไว้ราว 9.2 หมื่นล้านบาท โดย 52% หรือสัดส่วนใหญ่จะเป็น Hospitality Asset ก็คือ ธุรกิจการบริการ หมายรวมถึง การโรงแรม ร้านอาหาร เป็นต้น สัดส่วนอีก 30% เป็น Office หรือสำนักงานให้เช่า ตึกให้เช่า และสุดท้ายเป็นพื้นที่ค้าปลีกอีกราว 18% ถ้าแยกสินทรัพย์ออกเป็นส่วน ๆ จะเห็นว่า Hospitality มีโรงแรมทั้งหมด 15 แห่ง มีห้องชุดราว 4,960 ห้อง และส่วนของค้าปลีกมี 10 แห่ง พื้นที่ค้าปลีกราว 3.4 แสนตารางเมตร สุดท้ายส่วนของสำนักงานให้เช่า มี 4 ตึก พื้นที่รวมราว 2.7 แสนตารางเมตร

สิ่งที่นักลงทุนสนใจใคร่จะรู้อีกประการก็คือ การเติบโตของกิจการที่คิดจะลงทุน เมื่อมาดูแนวโน้มรายได้ และกำไรของกิจการนี้จะพบว่า ปี 2559 มีรายได้ 8,256 ล้านบาท ปี 2560 มีรายได้ 9,630 ล้านบาท และปี 2561 มีรายได้ 10,563 ล้านบาท สิ่งที่น่าสนใจก็คือ รายได้ โตเร็วมาก โดยโตจาก 8.2 พันล้านบาท จนทะลุหมื่นล้านภายในสามปี ในส่วนของกำไร ข้อมูลได้ในปี 2561 ทำกำไรสุทธิได้ 469.58 ล้านบาท และครึ่งปี 2562 ทำกำไรสุทธิไปแล้ว 366.66 ล้านบาท ถือว่ามีการเติบโตให้ได้เห็นเหมือนกัน

ตัวเลขจากปี 2561 ที่มีกำไรต่อหุ้นราว 0.03 บาทต่อหุ้น ในขณะที่ครึ่งปีแรกของปี 2562 มีกำไรต่อหุ้นราว 0.012 หรือถ้าคิดเต็มปีเอาแบบกำไรเท่ากับครึ่งปีแรก จะมีกำไรต่อหุ้น 0.023 บาทต่อหุ้น โดยสาเหตุที่กำไรต่อหุ้นลดลงน่าจะมาจากจำนวนหุ้นที่เข้า IPO มีปริมาณมากขึ้น เมื่อเทียบกับราคาหุ้นที 6.05 บาทต่อหุ้นจะคิดพีอีได้ราว 260 เท่า ถ้าคิดในแง่ของการทำกำไรคือมีราคาแพง แต่หากคิดในแง่ของสินทรัพย์ที่ทาง AWC ตีมูลค่าไว้เกือบแสนล้าน กับขนาดกิจการ ณ ปี 2562 ที่มีขนาดกิจการราว 187,289.85 ล้านบาท ลองพิจารณากันดูว่าเป็นอย่างไร

อย่างไรก็ตาม ปัจจัยที่เสี่ยงที่สุดของหุ้นตัวนี้ คงหนีไม่พ้น PE ที่สูงลิบลิ่ว หากกิจการไม่สามารถสร้างกำไรเติบโตได้ดังความคาดหวังของนักลงทุนในตลาด อาจได้เห็นราคาหุ้นขยับปรับลง สิ่งที่สำคัญก็คือ หุ้นดีต้องราคาดีด้วย
ข้อมูลการเงินรายบริษัท